Boeke met meer om die lyf | SARIE
Die verhale van verskeie karakters in die boek word tot 'n mindere en 'n meerdere mate met mekaar verweef. Maar die skrywer kry dit reg om al die verskillende verhale aan die einde bymekaar te bring. – Retha Burger
Sewentienjarige Isabelle McAllister lewe 'n bevoorregte lewe in 'n verkrampte rassistiese dorpie in die Amerikaanse suide in die laat 1930's. Haar pa is 'n geliefde dokter en haar ma is 'n statusbewuste huisvrou wat vir Isabelle die regte man soek om mee te trou. Isabelle raak verlief op hul swart huishoudster se seun, nadat hy haar een aand uit 'n verknorsing red. Albei van hulle weet dat hulle geen toekoms saam kan hê nie, maar hulle is nie bereid om sommer net hul liefde op te gee nie.Die verhaal hervat waar die amper negentigjarige Isabelle haar swart haarkapster, Dorrie, vra om haar na 'n begrafnis aan die ander kant van Amerika te neem. Tydens die lang motorrit ontvou Isabelle en Dorrie se verhale.Lesers wat gehou het van The Help sal hierdie boek ook geniet. – Retha Burger
Nora Ephron was 'n Amerikaanse filmregisseur, draaiboekskrywer, joernalis, outeur en 'n blogskrywer wat veral bekend is vir haar films Silkwood, When Harry met Sally, Sleepless in Seattle en meer onlangs Julie & Julia. Die goue draad van pretensielose humor, vervleg in al vier die films hier ter sprake, maak van I remember nothing and other reflections, 'n heerlike persoonlike kuier.
Die bundel essays handel oor 'n verskeidenheid onderwerpe waarmee ek gemaklik kon identifiseer. Egskeiding, 'n afkeur vir eierwitomelette, ouderdom en veral geheueverlies, kom aan die bod. Ephron open die bundel met: "I have been forgetting things for years – at least since I was in my thirties. I know this because I wrote something about it at the time; I have proof. Of course I can't remember exactly where I wrote about it or when, but I could probably hunt it up if I had to" (p. 15).
Elke essay is deurspek met kwinkslae wat 'n mens laat skater. Jy word 'n vriendin en klankbord vir 'n gesprek oor onder andere ouderdom en die voordele of nadele van tegnologie wat diegene wie se geheue soos 'n sif met 'n gat is, kan aanvul, "The Senior Moment has become the Google moment," (p. 24). Die hoofstuk wat handel oor "The six stages of E-mail" (p. 167-172) behoort veral byval te vind onder die tegnologiese gestremdes onder ons, dit sluit my in, waarin die ekstase en die stryd om tegnologies by te bly in ses fases saamgevat word.Ten spyte van die ligte trant van die essays kyk Ephron diepsinnig na die werklike betekenis van ouderdom: "You are suddenly in a lottery, the ultimate game of chance, and someday your luck will run out" (p. 210).Hierdie bundel behoort byval te vind by lesers van alle ouderdomme, veral diegene wie vergeet om te onthou om te onthou. – Linette van der Merwe
Killing Kennedy: The end of Camelot, Bill O'Reilly & Martin Dugard (Macmillan, R210)Op 22 November 1963 het Amerikaners se lewens handomkeer verander – Lee Harvey Oswald, 'n sowjet-ondersteuner, skiet president John Fitzgerald Kennedy dood tydens 'n optog deur die strate van Dallas, Texas.Met dié boek kry jy 'n kykie in die private lewe van een van die VSA se gewildste presidente nog. Van sy naakte swemsessies by die Withuis en sy affair met Marilyn Monroe tot die dag wat hy en sy vrou, Jackie, hul babaseun verloor.Jy lees ook die stories agter van die 60's se bekendste politieke gebeurtenisse, soos Martin Luther King se 'droom' en die Kubaanse missielkrisis.Ekstra inligting oor Lee Harvey Oswald se lewe maak die boek, wat soos 'n storieboek lees, meer uniek. Dit herinner jou ook aan die goeie dae van Kennedy se bewind – dae wat hy en Jackie dikwels die Amerikaanse Camelot genoem het.-Elmari de Vos
Sy het vier jaar lank gesukkel om vrede te maak met die onverwagse manier waarop haar seun van haar weggeneem is. Sy het toe besluit om vir hom 'n reeks briewe te skryf waarin sy met hom gesels oor sy lewe, sy dood en haar lewe sonder hom.Die briewe is baie eerlik en roerend, en 'n mens ervaar hoe die skryfster die pyn en verlies uit haar uitskryf en uiteindelik die geleentheid kry om haar seun te groet. Tenspyte hiervan is dit 'n interessante boek wat goed geskryf is en glad nie ontstellend en morbied nie. – Retha Burger
Breathnach het skatryk geword met die publikasie van haar blitsverkoper Simple Abundance, maar alles weer verloor deur swak finansiële bestuur.Terwyl sy haar lewensverhaal vertel, gebruik sy aanhalings van outeurs, digters en bekende persone vanaf die 19de eeu tot die hedendaagse tyd, met veral verwysings na die depressiejare. Sy verwys na boeke, gedigte, wêreldgebeure en laat lewenswaarhede tussen die lyne deurskemer. Hoofsaaklik vrouens wat geld verloor het, word ingelig oor geldwaarhede en hoe dit ook hul verhoudings kan beïnvloed. Sy bespreek sake wat na aan 'n vrou se hart lê soos kinders en sê God wil hê dat ons geestelik en materieel voorspoedig moet wees. Die boek is interessant, positief en inspirerend. Sy gee raad en moedig vroue aan om uit haar ondervinding te leer, en weer finansieel sterk te word: "All the money's gone. But when it's back – and it will be – I'll know better, and so will you." – Linda Volschenk
The Restless Supermarket, Ivan Vladislavić (Umuzi, R185)Ontmoet vir Aubrey Tearle – afgetrede proefleser van telefoongidse, iesegrimmige oujongkêrel, ywerige haarklower en volslae beheervraat. Dis 1993 en onse Aubrey is nie 'n gelukkige man nie; behep met tekens van verval en aanduidings van dalende standaarde, vit hy oor elke minuskule detail en vervreem hy hom toenemend van al sy ou kennisse. Wanneer hy boonop verneem dat Café Europa (sy gunsteling kuierplek in Hillbrow) se deure aanstons gaan sluit, is die gort gaar.The Restless Supermarket beskryf 'n tydperk van oorgang en aanpassing in die Suid-Afrikaanse geskiedenis met geestigheid, empatie en 'n skerpsinnige aanslag; dis 'n vermaaklike vertelling en word veral aanbeveel vir lesers met 'n belangstelling in blokkiesraaisels, woordspelings en ander linguistiese verskynsels. Hierdie roman is oorspronklik in 2001 uitgegee en kort daarna met die Sunday Times Prize for Fiction bekroon. Dis 'n welverdiende akkolade; Vladislavić se skryfwerk is eersteklas en absoluut die moeite werd om gelees te word. – Emsie Viljoen
The Cat's Table verwys na die tafel met die minste voorregte in die eetsaal wat Michael met nege mense deel. Dit sluit Cassius en Ramadhin, twee seuns van sy eie ouderdom in. Die boot is 'n onontdekte kasteel vir die seuns. Deur Michael se oë leer ken ons van die eksentrieke en eienaardige karakters op die boot. Die intriges van die passasiers word deel van Michael se eie ervaringe. Ons beleef storms, sien romanses ontwikkel en word deel van die alledaagse lewe op die boot. Verwysings na die verlede en die toekoms van die seuns en die passasiers word meesterlik verweef om hierdie verhaal 'n heerlike leeservaring te maak. Ondaatje het 'n deurlugtige en droomagtige skryfstyl. Hy het al verskeie boeke en digbundels geskryf. Die bekendste is seker The English Patient. – Gert Venter
Verdienstelike wenner van die 2011 Man Booker-prys. Middeljarige, geskeide Anthony Webster ontdek hoe vals sy herinneringe is. 'n Prokureursbrief stel hom van erfgeld in kennis. Hy vind uit watter skade hy onbedoeld aan ander, veral aan Adrian Finn wat anders as die res van hul groepie vriende is, en aan Victoria Ford, albei se vriendin gedoen het. Anthony som sy jeug (en dié van sy vriende) as "book-hungry, sex-hungry, meritocratic, anarchistic" op. Die meer gebalanseerde en beginselvaste Adrian Finn sê: "History is that certainty produced at the point where the imperfections of memory meet the inadequacies of documentation." Anthony sal uitvind hoe waar dié woorde is. Hoe moeilik dit is om 'n eie geskiedenis korrek te onthou en verstaan, hoe pynlik die opdoen van selfkennis kan wees. – Malene Breytenbach